节毛诗句题稼亭
王士点 (Yuan)
我家杨广道，释耒仕王京。挟策西游去，久住凤皇城。大君怀远臣，令臣官玉署。内省聊淹留，还思故乡去。鸡林分省治，拜诏作新郎。田园应不远，乘暇日旁皇。青山环馆舍，渌水界沟塍。我宇多邻并，耕耘殊未能。牵牛耕麦陇，穫刈敢妨功。佃夫勤已久，登场我稼同。束发读经史，入仕习华言。耕凿思帝力，新亭立高原。兰省多花卉，丛丛香色殊。那知新亭下，饮食多所需。播种效古书，閒田日以垦。鸣珂趋省府，从容敢忘本。